Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Darbinieku streika dēļ Vācijā šodien gandrīz pilnībā nekursē sabiedriskais transports vairākās valsts federālajās zemēs. Streiku organizē arodbiedrība "Verdi", lai izdarītu spiedienu uz darba devējiem pašvaldībās saistībā ar nesaskaņām par darbinieku algu palielināšanu un darba apstākļu uzlabošanu. Pagājušajā nedēļā notikusī šo sarunu otrā kārta noslēdzās bez panākumiem. "Verdi" un arodbiedrība DBB pieprasa darbinieku algas palielināt par 10,5% jeb par vismaz 500 eiro mēnesī, no kā var secināt, ka caurmērā transporta sistēmā strādājošie Vācijā ik mēnesi nopelna ap 4,5 tūkstošiem EUR katrs. Pārlūkojot pašreizējās vakances tādā Latvijas uzņēmumā kā “Rīgas Satiksme”, jāsecina, ka mūsu valstī caurmērā algas ir 3 reizes zemākas. Toties – tā kā šodien ir piektdiena, jāatzīmē, ka kvalitatīvs alus Vācijā ir divreiz lētāks, tāpēc nudien grūti saprast, kas Vācijas transporta darbiniekus neapmierina. 
===============================================
Pēc traģiskās vilcienu sadursmes otrdienas vakarā Grieķijā starp Atēnām un Salonikiem, kurā gājuši bojā vismaz 57 cilvēki, Grieķijā šodien notiek protesti pret valsts dzelzceļa tīkla slikto stāvokli. Dzelzceļa darbinieki Grieķijā streiko jau otro diennakti pēc kārtas. Pasažieru vilcienā, kas brauca no Atēnām uz Salonikiem, bija 342 pasažieri un desmit dzelzceļa darbinieki. Kravas vilcienā atradās divi vadītāji. Tiesu mediķi identificē bojāgājušos ar DNS testiem, jo daudzi līķi ir sakropļoti. Vakar vairāki tūkstoši cilvēku izgāja protestēt Atēnu un Saloniku ielās, daži pat apmētāja policiju ar Molotova kokteiļiem. Dispečers, kura kļūdas dēļ notika sadursme, ir aizturēts un apsūdzēts slepkavībā, viņa advokāts paziņoja, ka klients uzņemas savu vainas daļu. ===============================================
Kanādas valdība piešķīrusi uzņēmumam "Sunshine Earth Labs" licenci kokaīna ražošanai un pārdošanai. Februārī līdzīgu licenci saņēma uzņēmums "Adastra Labs", kas līdz šim koncentrējās uz kaņepju ekstraktu izstrādi. No opioīdu pārdozēšanas Kanādā jau miruši tūkstošiem cilvēku, tādēļ valdība lēmusi dekriminalizēt nelielu daudzumu kokaīna, heroīna un citu stipro narkotiku. Janvārī Britu Kolumbija atbrīvota no kriminālkodeksa trīs gadu izmēģinājuma projektam ar mērķi iedrošināt narkotiku lietotājus meklēt palīdzību. Britu Kolumbija ir tikai otrā jurisdikcija Ziemeļamerikā, kas dekriminalizē stiprās narkotikas. ASV Oregonas štats šādu soli spēra 2020.gada novembrī.
===============================================
Daugavpils lokomotīvju remonta rūpnīcā tiek pabeigta jaunā tramvaju būvniecībai paredzētā ceha būvniecība. Rūpnīca līdz šā gada beigām Daugavpilij saražos pirmos četrus tramvajus, par pamatu ņemot un modernizējot esošo modeli. Plānots, ka pirmais vagons būs gatavs septembrī, bet ceturtais - decembrī. 2024. gadā jaunie tramvaji tiks ekspluatēti, gūstot pieredzi, bet jaun nākamā gada plānos ietilpst jaunu tirgu meklēšana šim produktam.
=============================================
Sestdien 11.00 sāksies elektroniskā pieteikšanās Daugavpilī deklarēto 13-14 gadus veco skolēnu vasaras nodarbinātības programmai. To varēs veikt vietnē jaunatne.daugavpils.lv sadaļā "Nodarbinātība" līdz 8. martam. Priekšroka būs jauniešiem no daudzbērnu un maznodrošinātām ģimenēm. Kopumā savās skolās varēs strādāt 412 Daugavpils jaunieši vecumā no 13-14 gadiem.
++++++++++++++++++++++++++++++++++++++++++++
Krāslavas novada dome lēma ar šā gada 31.augustu likvidēt Krāslavas grāfu Plāteru vārdā nosaukto Poļu pamatskolu. Skola pastāv jau 32 gadus, tajā mācās 44 bērni, nodarbināti 15 skolotāji. Skolas gada budžets ir ap 275 tūkst. EUR. Novada domes priekšsēdētājs Gunārs Upenieks (LZS) šajā sakarā pauda viedokli, ka iepriekšējās valdības laikā Izglītības un zinātnes ministrijas runas par minimālo 200 skolēnu skaitu pamatskolā un 66 skolēniem vidusskolas posmā principā nozīmē visu pamatskolu slēgšanu novadā un Dagdas vidusskolas slēgšanu. Pēc Upenieka domāma, Poļu skolai kā mazākumtautību skolai varētu būt arī citādāki nosacījumi. Novada vadība cilājusi Poļu skolas finansējuma jautājumu ne tikai mazākumtautību kontekstā, bet arī kā pierobežas skolai, taču Izglītības ministrijā ir cilvēki, kuri par šādu tēmu negrib dzirdēt, apgalvoja Upenieks. 
==============================================
Baltijas Vīriešu volejbola līgā vismaz viena Latvijas komanda spēlēs finālā, jo rīt pusfinālā Tartu savā starpā tiksies "Ezerzeme"/DU un "RTU Robežsardze/Jūrmala". Spēles sākums 19.00, tiešraidē to translēs televīzijas kanāls "Best4Sport", kā arī interneta portāls "Delfi.lv" un "YouTube" Latvijas Volejbola federācijas konts. Jūrmalas vienības treneris Raimonds Vilde vieglu cīņu pusfinālā negaida, teikdams, ka tik laba komanda kā šogad Daugavpilij nav bijusi – sabalansēta, ar jauniem un arī pieredzējušiem spēlētājiem, tā ka viegli nebūšot. Fināla mači – jau svētdien, 14:00 – par 3.vietu, 17:00 – par pirmo vietu.
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.